L 258/118
EL
Επίσημη Εφημερίδα της Ευρωπαϊκής Ένωσης
5.10.2022
Ψηφιοποίηση, κυβερνοασφάλεια, προστασία δεδομένων 56.
αναγνωρίζει ότι η έξαρση της πανδημίας της COVID-19 επιτάχυνε την ήδη εν εξελίξει τάση απλούστευσης και ψηφιοποίησης των εργαλείων επικοινωνίας και των διοικητικών διαδικασιών, όπως η έγκριση άυλων χρηματοπιστωτικών κυκλωμάτων· πιστεύει ότι οι δοκιμασμένες βελτιώσεις που θεσπίστηκαν τον Μάρτιο του 2020 θα πρέπει να καταστούν διαρθρωτικές και να παραμείνουν και μετά το τέλος της πανδημίας·
57.
σημειώνει ότι το 2020 ο προϋπολογισμός για ΤΠ ανήλθε σε 7 500 000 EUR έναντι 4 900 000 EUR το 2019, ποσό που συνιστά αύξηση κατά 53 %, κυρίως λόγω των αχρησιμοποίητων πιστώσεων που μεταφέρθηκαν από άλλες γραμμές του προϋπολογισμού για την περαιτέρω αντιμετώπιση των καθυστερήσεων στην ΤΠ· υπενθυμίζει ότι οι μεταφορές πιστώσεων δεν μπορούν να αντικαταστήσουν την απαραίτητη διαρθρωτική χρηματοδότηση οποιασδήποτε υπηρεσίας ΤΠ·
58.
σημειώνει ότι έως το τέλος του 2020, η ΕΟΚΕ είχε παράσχει φορητό υπολογιστή σε κάθε μέλος του προσωπικού, ενώ παρασχέθηκαν ακουστικά υψηλής ποιότητας κατόπιν αιτήματος με συνολικό κόστος 322 462 EUR· γνωρίζει ότι τον Ιανουάριο του 2021, η ΕΟΚΕ ενέκρινε απόφαση σχετικά με την καταβολή κατ’ αποκοπή ποσού κατόπιν αιτήματος των επιλέξιμων μελών του προσωπικού, για την κάλυψη έκτακτων δαπανών που σχετίζονται με την υποχρεωτική τηλεργασία (υποβλήθηκαν 563 αιτήσεις συνολικής αξίας 107 271 EUR)·
59.
εκφράζει την ικανοποίησή του για τους ειδικούς στόχους σχετικά με την κυβερνοασφάλεια που ορίζονται στην ψηφιακή στρατηγική της ΕΟΚΕ· εκτιμά τη στενή συνεργασία με την ομάδα αντιμετώπισης έκτακτων αναγκών στην πληροφορική για τα θεσμικά όργανα και τους οργανισμούς της ΕΕ (CERT-ΕΕ) και θεωρεί ότι αποτελεί ακρογωνιαίο λίθο της ασφάλειας ΤΠ της ΕΟΚΕ·
60.
συγχαίρει την ΕΟΚΕ για τη σημαντική βελτίωση της δικτυακής πύλης των μελών, του Phoenix και του εργαλείου ροής εργασιών εγγράφων Adonis, καθώς και για την πρόοδο που σημειώθηκε όσον αφορά το υβριδικό περιβάλλον υπολογιστικού νέφους ως τελευταίο στοιχείο του ψηφιακού χώρου εργασίας· σημειώνει ότι το τμήμα των μελών του ενδοδικτύου της ΕΟΚΕ ανανεώθηκε πλήρως και κατέστη υπηρεσία μίας στάσης· εκφράζει την ικανοποίησή του για τη χρήση αναγνωρισμένης ηλεκτρονικής υπογραφής για την ηλεκτρονική υπογραφή, καθώς και για άλλα εξ αποστάσεως και ψηφιακά εργαλεία·
61.
σημειώνει ότι τα τελευταία χρόνια, ο εσωτερικός έλεγχος στην ΕΟΚΕ επικεντρώθηκε σχεδόν εξ ολοκλήρου στην ανάλυση και την αξιολόγηση της ορθότητας των διαδικασιών και των διεργασιών και, σε μικρότερο βαθμό, στον έλεγχο των πράξεων· ζητεί ένα ειδικό σχέδιο για την προώθηση εξ αποστάσεως ή ψηφιακού εσωτερικού ελέγχου στην ΕΟΚΕ· σημειώνει ότι, κατόπιν αιτήματος του Ευρωπαίου Επόπτη Προστασίας Δεδομένων, η ΕΟΚΕ χαρτογράφησε τις διαβιβάσεις δεδομένων προσωπικού χαρακτήρα σε τρίτες χώρες και κατέληξε στο συμπέρασμα ότι δεν επηρεάστηκε καμία δραστηριότητα· σημειώνει το γεγονός ότι η ΕΟΚΕ υπέγραψε την εγγραφή που τη συνδέει με μια διοργανική σύμβαση-πλαίσιο με τη Microsoft και ότι δεν εφαρμόζει πλέον χωριστές επιμέρους συμφωνίες αδειοδότησης με τη Microsoft· ωστόσο, ενθαρρύνει την ΕΟΚΕ να δώσει προτεραιότητα στην τεχνολογία ανοικτού κώδικα προκειμένου να διατηρήσει τον έλεγχο των δικών της τεχνικών συστημάτων, να αποφύγει την εξάρτηση και τον εγκλωβισμό σε συγκεκριμένο πάροχο, να παράσχει ισχυρότερες διασφαλίσεις για την ιδιωτική ζωή των χρηστών και την προστασία των δεδομένων και να ενισχύσει την ασφάλεια και τη διαφάνεια για το κοινό· Κτίρια και ασφάλεια
62.
έχει επίγνωση του γεγονότος ότι η ΕΟΚΕ και η ΕτΠ εφαρμόζουν τη μακροπρόθεσμη κτιριακή στρατηγική τους με γνώμονα τη γεωγραφική συγκέντρωση και την αναδιοργάνωση της κατανομής των γραφείων· σημειώνει ότι η αρμόδια ομάδα εργασίας έκρινε απαραίτητο ένα πρόσθετο κτίριο με χωρητικότητα περίπου 200 ατόμων, προκειμένου να είναι σε θέση να δημιουργήσει άρτιες συνθήκες εργασίας· σημειώνει ότι η ανάλυση αυτή οδήγησε την ΕΟΚΕ και την ΕτΠ να διαπραγματευτούν την απόκτηση της σύμβασης μίσθωσης του κτιρίου B100 από την Ευρωπαϊκή Υπηρεσία Εξωτερικής Δράσης και ότι το σχέδιο διοικητικής συμφωνίας εγκρίθηκε από τα Προεδρεία της ΕΟΚΕ και της ΕτΠ κατά το τελευταίο τρίμηνο του 2020· γνωρίζει ότι η πανδημία της COVID-19 προκάλεσε καθυστέρηση στη διαδικασία·
63.
επικροτεί τις βελτιώσεις σε βασικούς τομείς στο πλαίσιο της κτιριακής στρατηγικής, ήτοι την ανακαίνιση των υφιστάμενων κτιρίων με στόχο τη δημιουργία πιο υγιεινών χώρων εργασίας σύμφωνα με τα εργονομικά πρότυπα, την αύξηση του επιπέδου ασφάλειας, τη μείωση της κατανάλωσης ηλεκτρικής ενέργειας και την ευθυγράμμιση με τις περιβαλλοντικές υποχρεώσεις·
64.
σημειώνει ότι, μετά την απόκτηση του κτιρίου B100 τον Σεπτέμβριο του 2021, βρίσκονται σε εξέλιξη έλεγχοι και εργασίες περιορισμού του αμιάντου· καλεί την ΕΟΚΕ και την ΕτΠ να παρακολουθούν ανά τακτά διαστήματα τις συνθήκες του εν λόγω κτιρίου και να ενημερώνουν σχετικά το προσωπικό ανά πάσα στιγμή· υπενθυμίζει το ψήφισμά του της 20ής Οκτωβρίου 2021 που περιέχει συστάσεις προς την Επιτροπή σχετικά με την προστασία των εργαζομένων από τον αμίαντο (5)·
(5) Κείμενο που εγκρίθηκε P9_TA(2021)0427.